ΓΡΑΠΤΗ ΕΡΩΤΗΣΗ E-2386/97 υποβολή: Marjo Matikainen-Kallstrφm (PPE) προς την Επιτροπή (10 Iουλίου 1997)

Θέμα: Αγορές αδασμολογήτων ειδών στα αεροδρόμια

Οι ταξιδεύοντες αεροπορικώς στο εσωτερικό της ΕΕ πολίτες έχουν το δικαίωμα να αγοράζουν αδασμολόγητα είδη από τα ευρισκόμενα στα διεθνή αεροδρόμια ειδικά καταστήματα. Ωστόσο, οι ταξιδιώτες μπορούν να αγοράζουν τα είδη αυτά μόνον από τα καταστήματα του αεροδρομίου αναχώρησης.

Λόγω της εφαρμοζομένης, σήμερα, πρακτικής και λόγω του γεγονότος ότι τα αγορασθέντα από τους επιβάτες αφορολόγητα γεμίζουν τους προοριζομένους για τις χειραποσκευές χώρους στα αεροσκάφη, αυτοί αναγκάζονται να τα τοποθετούν και στους χώρους που προορίζονται για τα πόδια τους. Ως εκ τούτου, η ασφάλεια των επιβατών κατά τις πτήσεις τίθεται σε κίνδυνο, οι ανέσεις τους μειώνονται και, επιπλέον, σε περίπτωση, π.χ. ατυχήματος, η έξοδος των επιβατών από το αεροσκάφος καθίσταται δυσχερέστερη. Ακόμα δεν πρέπει να λησμονείται και το γεγονός ότι με την αύξηση του βάρους του αεροσκάφους, αυξάνεται και η κατανάλωση καυσίμων. Εάν στο μέλλον οι αγορές αδασμολογήτων ειδών επιτρέποντο και στο αεροδρόμιο αφίξεως, οι ποσότητες τις οποίες αγοράζουν οι επιβάτες θα ήταν δυνατόν, ακόμη και στην περίπτωση αυτή, να ελέγχονται από τους αρμοδίους υπαλλήλους οι οποίοι θα απαιτούσαν, π.χ., από τους επιβάτες να επιδεικνύουν το απόκομμα της κάρτας επιβίβασής τους προ οποιασδήποτε αγοράς.

Δεδομένων των ανωτέρω ερωτάται η Ευρωπαϊκή Επιτροπή: γιατί οι επιβάτες των αεροσκαφών δεν έχουν το δικαίωμα να αγοράζουν αδασμολόγητα είδη και στο αεροδρόμιο του τόπου προορισμού τους;

Απάντηση του κ. Monti εξ ονόματος της Επιτροπής (18 Σεπτεμβρίου 1997)

Γενικά, τα προοριζόμενα για εξαγωγή είδη δεν φορολογούνται ενώ τα εισαγόμενα υπόκεινται σε φορολογία. Για το λόγο ακριβώς αυτό οι ταξιδιώτες δεν έχουν τη δυνατότητα πραγματοποίησης αφορολόγητων αγορών στο κράτος μέλος άφιξης. Το μέτρο αυτό εφαρμόζεται τόσο στους ταξιδιώτες από τρίτες χώρες όσο και στους ταξιδιώτες που μετακινούνται στο εσωτερικό της Κοινότητας.

Αντίθετα, οι ταξιδιώτες μπορούν να πραγματοποιούν αφορολόγητες αγορές στο κράτος μέλος αναχώρησης. Όσον αφορά την εισαγωγή, ο ταξιδιώτης οφείλει να δηλώνει τα προοριζόμενα για εισαγωγή αντικείμενα και οφείλει καταρχήν να καταβάλει φόρους για όλα τα εισαγόμενα είδη. Ο ταξιδιώτης δεν καταβάλει φόρους εφόσον τα αγορασθέντα αγαθά δεν υπερβαίνουν ορισμένα όρια ποιότητας ή αξίας, δεδομένου ότι τα αγαθά αυτά τυγχάνουν φορολογικής απαλλαγής.

Η συμμόρφωση προς την υποχρέωση δήλωσης και καταβολής φόρων κατά την εισαγωγή διασφαλίζεται μέσω ελέγχων που διεξάγουν οι τελωνειακές αρχές. Εντός της ενιαίας αγοράς δεν είναι πλέον δυνατή η διενέργεια ελέγχων στα εσωτερικά σύνορα της Κοινότητας. Ο συνοριακός έλεγχος αντικαταστάθηκε από το σύστημα ελέγχου του πωλητή. Στην υποβληθείσα από την Επιτροπή ((COM(96) 245 τελικό. )) έκθεση αναφέρεται ότι τα συστήματα ελέγχου του πωλητή δεν λειτουργούν ικανοποιητικά στα κράτη μέλη.

Η Επιτροπή συμμερίζεται πλήρως την άποψη του Αξιότιμου Μέλους του Κοινοβουλίου όσον αφορά τα θέματα ασφάλειας και περιβάλλοντος που θέτει η επιβίβαση αφορολόγητων αγαθών στο αεροσκάφος. Ωστόσο, πρόκειται για προβλήματα που θα επιλυθούν στο προσεχές μέλλον. Πρέπει να υπενθυμιστεί ότι, σύμφωνα με την απόφαση του Συμβουλίου για κατάργηση των πωλήσεων αφορολόγητων ειδών σε ταξιδιώτες εντός της Κοινότητας, το καθεστώς των πωλήσεων αυτών θα λήξει στις 30 Ιουνίου 1999.